IMISLab/GreekWikipedia huggingface dataset:
Νόρμπερτ φαν Μπλούμεν

Ο Νόρμπερτ φαν Μπλούμεν (φλαμανδικά: Norbert van Bloemen, επιλεγόμενος Cefalus ή Cephalos (1670, Αμβέρσα – 1746, Άμστερνταμ) ήταν Φλαμανδός ζωγράφος και σχεδιαστής, ο οποίος εργάστηκε κατά κύριο λόγο στην Ιταλία και στην Ολλανδική Δημοκρατία. Είναι γνωστός για τα ιταλικού ύφους τοπία του και τις ρωπογραφίες που θυμίζουν τα θέματα των ατόμων της "χαμηλής τάξης" των Bamboccianti. Ζωγράφισε, επίσης, πορτρέτα και ορισμένους πίνακες με ιστορικά θέματα.

 Ο Νόρμπερτ φαν Μπλούμεν γεννήθηκε στην Αμβέρσα και ήταν ο μικρότερος αδελφός των Πίτερ φαν Μπλούμεν και Γιαν Φρανς φαν Μπλούμεν. Οι δύο μεγαλύτεροι αδελφοί του ήταν ζωγράφοι που πραγματοποίησαν επιτυχημένη σταδιοδρομία στην Ιταλία και στην Αμβέρσα. Ο Νόρμπερτ εκπαιδεύτηκε από τον μεγαλύτερό του αδελφό, Πίτερ, αλλά πρέπει να είχε και άλλους Δασκάλους καθώς ο Πίτερ έφυγε για τη Λυών το 1674. Αργότερα στη Λυών μετέβη και ο άλλος αδελφός του, ο Γιαν Φρανς. Οι δύο αδελφοί αργότερα ταξίδεψαν στη Ρώμη, όπου, το 1688, καταγράφονται στην ενορία του Sant'Andrea delle Fratte. Το 1690 ο Νόρμπερτ συνάντησε τους δύο αδελφούς του στη Ρώμη, αλλά δεν είναι βέβαιο αν διέμεινε στην ενορία του Sant'Andrea delle Fratte.Ο Νόρμπερτ έγινε μέλος των Bentvueghels, μιας οργάνωσης Φλαμανδών και Ολλανδών καλλιτεχνών που δραστηριοποιούνταν στη Ρώμη. Κοινή πρακτική της εταιρείας ήταν να αποδίδει σε όλα της τα μέλη προσωνύμια και το προσωνύμιο του Νόρμπερτ ήταν Cefalus ή Cephalos. Ο λόγος που του αποδόθηκε το όνομα Κέφαλος, ήρωα της αρχαίας ελληνικής μυθολογίας, δεν έχει διασωθεί. Το 1724 ο Νόρμπερτ έφυγε από τη Ρώμη, όπου παρέμεινε μόνον ο αδελφός του Γιαν Φρανς, καθώς ο Πίτερ είχε επιστρέψει στη γενέτειρά του, Αμβέρσα, ήδη από το 1694. Ο Νόρμπερτ πιθανότατα είχε επιστρέψει πρώτα στην Αμβέρσα, αλλά δεν παρέμεινε εκεί ίσως λόγω έλλειψης εμπορικής επιτυχίας. Στη συνέχεια μετέβη κι εγκαταστάθηκε στο Άμστερνταμ, όπου παρέμεινε για το υπόλοιπο της ζωής του.Στο Άμστερνταμ ήταν ένας από τους Δασκάλους του Κορνέλις Πλόοτ φαν Άμστελ. Ο Νόρμπερτ φαν Μπλούμεν ζωγράφιζε κυρίως σκηνές καθημερινότητας και ιταλικού ύφους τοπία, τα οποία υφολογικά είναι παρεμφερή με αυτά του του μεγαλύτερου αδελφού του Πίτερ, ο οποίος υπήρξε και δάσκαλός του.Δημιούργησε, επίσης, και μερικούς πίνακες ιστορικού περιεχομένου για τις μυστικές καθολικές εκκλησίες στην Ολλανδία και μερικά πορτρέτα, όπως το Πορτρέτο του Jan Pietersz Zomer, εμπόρου έργων τέχνης στο Άμστερνταμ (σήμερα στο Ρέικσμουζεουμ). Φαίνεται ότι ο Νόρμπερτ ποτέ δεν κατάφερε να φθάσει το επίπεδο επιτυχίας των παραγωγικότατων αδελφών του Πίτερ και Γιαν Φρανς, των οποίων οι τιμές των έργων βρίσκονταν σε πολύ υψηλά επίπεδα κατά τη διάρκεια της ζωής τους και σήμερα βρίσκονται σε περίοπτες συλλογές ανά τον κόσμο. Πιστεύεται ότι εγκατέλειψε τη Ρώμη και την Ιταλία λόγω του χαμηλού επιπέδου επιτυχίας του εκεί. Πολυμέσα σχετικά με το θέμα Norbert van Bloemen στο Wikimedia Commons
Η Μυστηριώδης Νήσος

Η Μυστηριώδης Νήσος (L’ Ile Mysterieuse) είναι περιπετειώδες επιστημονικό μυθιστόρημα του Ιουλίου Βερν το οποίο, ουσιαστικά, αποτελεί τη συνέχεια προηγούμενου έργου του ίδιου συγγραφέα υπό τον τίτλο 20.000 Λεύγες κάτω από τις Θάλασσες (20.000 Lieues sous les Mers). Γράφτηκε και κυκλοφόρησε για πρώτη φορά στη Γαλλία το έτος 1874 από τον εκδοτικό οίκο του Pierre Jules Hetzel (1814 – 1886). Η αρχική έκδοση περιείχε ορισμένες γκραβούρες του Γάλλου ζωγράφου Jules-Descartes Ferat (1829 - 1906). Το μυθιστόρημα μεταφέρθηκε στον κινηματογράφο, την τηλεόραση και το ραδιόφωνο. Το έργο θεωρείται ότι περιέχει επιρροές από τα, παρόμοιας θεματολογίας, μυθιστορήματα Ροβινσών Κρούσος του Ντάνιελ Ντεφόε (1719) και Οικογένεια Ελβετών Ροβινσώνων του Johann David Wyss (1812).

 Πέντε άνδρες κι ένα σκυλί, δραπέτες από την πόλη Ρίτσμοντ κατά τη διάρκεια του Αμερικανικού Εμφυλίου, ναυαγούν σε ένα άγνωστο νησί του Ειρηνικού Ωκεανού στις 24 Μαρτίου 1865, όταν το αερόστατο με το οποίο διέφυγαν κατ' έπεσε στην αμμουδιά. Έξι χιλιάδες μίλια μακριά από τον τόπο τους, οι ναυαγοί υποχρεώνονται να παραμείνουν επί 4 ολόκληρα χρόνια ως άποικοι στο νησί, το οποίο οι ίδιοι ονόμασαν «Λίνκολν», αντιμετωπίζοντας μεγάλες δυσχέρειες. Ωστόσο, τα προβλήματα που προκύπτουν φαίνονται να ξεπερνιόνται χάρις στις σωτήριες παρεμβάσεις κάποιου αόρατου φίλου. Έπειτα από πολλές περιπέτειες ανακαλύπτουν ότι ο άγνωστος προστάτης τους είναι ο πλοίαρχος του σκάφους Ναυτίλος, Κάπτεν Νέμο, που έχει βρει καταφύγιο σε εκείνη την απρόσιτη γωνιά των ωκεανών. Βασισμένη στο μυθιστόρημα, στον πλοίαρχο Νέμο και στο Ναυτίλο είναι η ταινία "Το Μυστηριώδες Νησί". Κύρος Σμιθ, πολυπράγμων επιστήμονας, μηχανικός. Γεδεών Σπίλετ, έγκριτος δημοσιογράφος, ανταποκριτής της εφημερίδας Κήρυκας της Νέας Υόρκης. Πένκροφ, πολύπειρος ναυτικός. Άρμπερτ Μπράουν, νεαρός φίλος και προστατευόμενος του προηγούμενου. Ναβ, μαύρος πιστός υπηρέτης του Κύρου Σμιθ. Άυρτον ή «Μπεν Τζόις», ναύκληρος, πρώην κατάδικος. Μπομπ Χάρβεϊ, επικεφαλής πειρατών. Πλοίαρχος Νέμο (Ινδός πρίγκιπας Ντακκάρ, γιος του Μαχαραγιά της Μπουντελχάντ), κυβερνήτης του υποβρύχιου σκάφους Ναυτίλος. «Δίας», πίθηκος, βοηθός του Ναβ. «Τοπ», ο σκύλος του μηχανικού.
Αεροπορική Βάση Τανάγρας

Η Αεροπορική Βάση Τανάγρας ή Αεροδρόμιο Τανάγρας (συντομογραφία ICAO: LGTG) είναι ένα στρατιωτικό αεροδρόμιο ανάμεσα στους οικισμούς της Τανάγρας και του Σχηματαρίου στο νομό Βοιωτίας. Δίπλα ακριβώς από το αεροδρόμιο στεγάζεται η Ελληνική Αεροπορική Βιομηχανία. Χρησιμοποιείται ως βάση από την 114 Πτέρυγα Μάχης της Πολεμικής Αεροπορίας. Ο χώρος ανήκει στο Αρχηγείο Τακτικής Αεροπορίας. Λειτουργεί ως βάση για τη 331 Μοίρα Παντός Καιρού (ιδρύθηκε το 1988) και τη 332 Μοίρα Παντός Καιρού (ιδρύθηκε το 1989).

 Η Αεροπορική Βάση Τανάγρας χρησιμοποιήθηκε ως βοηθητικό αεροδρόμιο κατά τον 2ο Παγκόσμιο Πόλεμο μέχρι και τις αρχές της δεκαετίας του '50. Τότε, με τη συμβολή του ΝΑΤΟ, αναβαθμίστηκε σε κυρίως αεροδρόμιο. Η 114 Πτέρυγα Μάχης οργανώθηκε τον Αύγουστο του 1956 κάτω από τη δικαιοδοσία του 28ου Αρχηγείου Τακτικής Διοίκησης. Τρεις Μοίρες με F-86E Sabre προσγειώθηκαν στις αρχές Νοεμβρίου 1956 στη μονάδα. Αυτές οι Μοίρες Αναχαίτισης Ημέρας (341, 342 και 343 ΜΑΗ) ανατοποθετήθηκαν από την 112 Πτέρυγα Μάχης της Ελευσίνας. Στις 24 Μαΐου 1958 αποχώρησε η 343 ΜΑΗ η οποία μεταφέρθηκε στην 111 Πτέρυγα Μάχης στην Νέα Αγχίαλο. Παράλληλα, το 2ο Ακροβατικό Σμήνος της Ελληνικής Πολεμικής Αεροπορίας σχηματίστηκε στην Τανάγρα.Την 4η Αυγούστου 1975, τα νεοαποκτηθέντα γαλλικά μαχητικά Mirage F-1GC προσγειώθηκαν στην Αεροπορική Βάση της Τανάγρας, αντικαθιστώντας σταδιακά τα F-102. Στις 30 Ιουνίου 2003, μετά από 28 χρόνια συνεχούς παρουσίας, αποσύρονται τα αεροσκάφη Mirage F-1CG και αναστέλλεται η λειτουργία της 342 Μοίρας Παντός Καιρού.Την 3η Μαΐου 2007, το πρώτο Mirage2000-5 προσγειώθηκε στην Αεροπορική Βάση της Τανάγρας ανανεώνοντας το στόλο της 331 Μοίρας. Εξοπλισμένο με το βλήμα MICA EM/IR καθώς και το υποστρατηγικό βλήμα SCALP-EG, το Mirage 2000-5 έγινε το πλέον αποτρεπτικό όπλο πάνω από τη θάλασσα του Αιγαίου. Το αεροδρόμιο βρίσκεται σε υψόμετρο 148 μέτρων (485 πόδια) από το επίπεδο της θάλασσας. Διαθέτει έναν διάδρομο, διεύθυνσης 10/28 διαστάσεων 2.989x45 μέτρα (9.807x148 πόδια). Ο διάδρομος είναι ασφαλτοστρωμένος και φωτισμένος.
23 (αριθμός)

Το 23 (είκοσι τρία) είναι ο φυσικός αριθμός που βρίσκεται μετά από το 22 και πριν από το 24. Είναι ένας περιττός αριθμός, αφού δε διαιρείται με το 2, στο σύνολο των φυσικών αριθμών. Ο αριθμός 23 συμβολίζεται ως XXIII στο ρωμαϊκό σύστημα αρίθμησης και ως ΚΓ´ ή κγ´ στο ελληνικό σύστημα αρίθμησης.

 Το 23 είναι ένας πρώτος αριθμός, αφού οι μόνοι φυσικοί διαιρέτες του είναι 1 και 23, δηλαδή δεν έχει άλλους φυσικούς διαιρέτες, εκτός του 1 και του εαυτού του. Ο επόμενος πρώτος αριθμός είναι το 29. Οι τετραγωνικές ρίζες του 23 είναι κατά προσέγγιση οι δύο άρρητοι αριθμοί ±4,7958315233127195415974380641627 23! = 23·22·21·20·19·18·17·16·15·14·13·12·11·10·9·8·7·6·5·4·3·2 = 25.852.016.738.884.976.640.000223 = 23↑↑2 = 2323 = 20.880.467.999.847.912.034.355.032.910.567 Διάταξη κατά την σπείρα Ούλαμ. Πρώτοι αριθμοί με γαλανό χρωματισμό στο υπόβαθρο, πράσινο οι αριθμοί με 3 διαιρέτες, κόκκινο οι αριθμοί με μεγάλο σύνολο διαιρετών. Ο ατομικός αριθμός 23 αντιστοιχεί στο βανάδιο. Το Μεσιέ 23 είναι ένα ανοικτό σμήνος σε απόσταση περίπου 2.150 ετών φωτός στον αστερισμό Τοξότης. Το ελληνικό συγκρότημα Βήταπεις χρησιμοποιεί τον αριθμό 23 σαν "σήμα κατατεθέν", καθώς και πολλές φορές εμφανίζεται και ως "Θύρα 23"
373

Η τρέχουσα σελίδα αφορά το έτος 373 κατά το Γρηγοριανό ημερολόγιο Το έτος 373 (CCCLXXIII ) ήταν ένα κοινό έτος που ξεκινούσε την Τρίτη. Εκείνη την εποχή ήταν γνωστό ως το Έτος των Υπάτων Αυγούστου και Ουάλη (ή, λιγότερο γνωστό, το Έτος 1126 από Κτήσεως Κόσμου). Η ονομασία 373 είχε χρησιμοποιηθεί από την πρώιμη μεσαιωνική περίοδο, όταν το χριστιανικό ημερολόγιο έγινε η δημοφιλέστερη μέθοδος των ετών στην Ευρώπη.

 Ρωμαϊκή Αυτοκρατορία Ο αυτοκράτορας Ουάλης ασπάζεται τον Αρειανισμό και διατάσσει τη δίωξη των Τριαδικών Χριστιανών στην Ανατολική Ρωμαϊκή Αυτοκρατορία. Ο Κόιντος Αυρήλιος Σύμμαχος γίνεται ανθύπατος της Αφρικής και μέλος της Παπικού Κολλεγίου. Ο Κόμης Θεοδόσιος διορίζεται υπεύθυνος μίας εκστρατείας για την καταστολή μίας επανάστασης του Φίρμου στη Μαυριτανία. Το Ουάλειο Υδραγωγείο εγκαινιάζεται στην Κωνσταντινούπολη: το υδραγωγείο έχει μήκος 971 μέτρων. Ευρώπη Μάχη του Ταναΐδος Ποταμού: οι Ούννοι νικούν τους Αλανούς κοντά στο Ντον, στέλνοντας τους επιβιώσαντες να δραπετεύσουν προς τα δυτικά. Περσία Ο Βασιλιάς Σαπώρης Β΄ κηρύττει τον πόλεμο ως επακόλουθο της στήριξης του Ουάλη στην Αρμενία. Ο Αυτοκράτορας Ουάλης καθιστά την Αντιόχεια στρατιωτική βάση για την εκστρατεία του κατά της Περσίας. Θρησκεία Ο Άγιος Μαρτίνος της Τουρ αναλαμβάνει τον Εκχριστιανισμό της Γαλατίας. Μουρόνγκ Ουέι, αυτοκρατορικός πρίγκιπας των Ξιανμπέι στο Μετέπειτα Γιαν (πεθαίνει το 397) Μουρόνγκ Σενγκ, αυτοκράτορας των Ξιανμπέι στο Μετέπειτα Γιαν (πεθαίνει το 401) Συνέσιος, επίσκοπος Πτολεμαΐδος (προσεγγιστικό έτος γέννησης) (πεθαίνει περίπου το 414) 2 Μαΐου - Αθανάσιος ο Αλεξανδρείας, Αιγύπτιος Κοπτικός Ορθόδοξος επίσκοπος, πολέμιος του Αρειανισμού και άγιος (γεννιέται το 296) 9 Ιουνίου - Εφραίμ ο Σύρος, Σύρος Ορθόδοξος ιερέας και άγιος (γεννιέται το 306) 19 Νοεμβρίου - Άγιος Νέρσης Α΄ Χουάν Ουέν, στρατηγός της Δυναστείας των Τζιν (γεννιέται το 312)
Υπηρέτης του Λαού (πολιτικό κόμμα)

Ο Υπηρέτης του Λαού ( ουκρανικά: Слуга народу‎) είναι ένα κεντρώο και ευρωατλαντιστικό πολιτικό κόμμα στην Ουκρανία που ιδρύθηκε στις 31 Μαρτίου 2018. Το κόμμα ιδρύθηκε από τους δημιουργούς της ομότιτλης τηλεοπτικής σειράς Υπηρέτης του Λαού. Πρόεδρος του κόμματος είναι η Ολένα Σούλιακ, παρόλο που de facto ηγέτης είναι ο πρόεδρος της χώρας Βολοντίμιρ Ζελένσκι. Ο Ζελένσκι ήταν και ο πρωταγωνιστής που υποδύθηκε τον Πρόεδρο της Ουκρανίας στη ομώνυμη σειρά και κατάφερε πράγματι να κερδίσει στις εκλογές της 21ης Απριλίου 2019 και να γίνει ο 6ος Πρόεδρος της χώρας. Στις Ουκρανικές βουλευτικές εκλογές του 2019, το κόμμα κέρδισε τις 254 από τις 450 έδρες του Βερχόβνα Ράντα, και τώρα είναι το κυβερνών κόμμα.

 Το 2015 ο Βολοντίμιρ Ζελένσκι έγινε το αστέρι της τηλεοπτικής σειράς Υπηρέτης του Λαού, στην οποία υποδύθηκε τον Πρόεδρο της Ουκρανίας. Η σειρά ήταν παραγωγής της "Κβάρταλ 95", της οποίας συνιδρυτής είναι ο Ζελένσκι. Το ομότιτλο κόμμα ιδρύθηκε επίσημα στις 31 Μαρτίου 2018, και πρώτος αρχηγός του κόμματος ήταν ο δικηγόρος της "Κβάρταλ 95", ο Ιβάν Μπακάνοφ. Ωστόσο, νομικά το κόμμα διαδέχθηκε το Κόμμα της Αποφασιστικής Αλλαγής που υπήρχε από τον Απρίλιο του 2016.Ο Ζελένσκι εκπροσώπησε το Υπηρέτης του Λαού στις Ουκρανικές προεδρικές εκλογές του 2019, και κέρδισε τον πρώην Πρόεδρο Πέτρο Ποροσένκο συγκεντρώνοντας το 73,22% των ψήφων στον δεύτερο γύρο. Κατά την προεκλογική περίοδο, ο Ζελένσκι δήλωσε ότι το κόμμα του δεν θα συμμαχήσει με το κόμμα του Ποροσένκο, ούτε με το κόμμα των Μέντβεντσουκ και Μπόικο. Στις 27 Μαΐου ο Ντμίτρο Ραζούμκοφ έγινε αρχηγός του κόμματος. Στις 2 Ιουνίου 2019 έληξε η υποβολή των υποψηφιοτήτων για τις βουλευτικές εκλογές της 21ης Ιουλίου. Στις 7 Ιουνίου 2019 ο Ραζούμκοφ επιβεβαίωσε ότι όλοι οι υποψήφιοι του κόμματος ήταν νέοι πολιτικοί, και κανείς τους δεν έχει ξαναμπεί στη βουλή. Στις εκλογές το κόμμα ήρθε πρώτο, συγκεντρώνοντας το 43,16% των ψήφων (254 έδρες) και σχημάτισε κυβέρνηση πλειοψηφίας. Όλοι οι βουλευτές του ήταν πράγματι νέοι πολιτικοί, με μέσο όρο ηλικίας 39 ετών. Την 29η Αυγούστου ο Ραζούμκοφ έγινε Πρόεδρος του Κοινοβουλίου. Στις 10 Νοεμβριόυ ο Ολεξάντρ Κορνιένκο έγινε ο νέος αρχηγός του κόμματος.
Ζιζέλ Πασκάλ

Η Ζιζέλ Πασκάλ (γενν. Gisele Marie Madeleine Tallone, Κάννες, Γαλλία, 17 Σεπτεμβρίου 1921 – Nimes, 2 Φεβρουαρίου 2007) ήταν Γαλλίδα ηθοποιός (από το 1942 έως το 1992) και σύντροφος (ερωμένη) του Ρενιέ Γ’, πρίγκιπα του Μονακό. Ο πρώτος της ρόλος στον κινηματογράφο ήταν ερμηνεύοντας το χαρακτήρα της Vivette, στο δραματικό έργο του Μαρκ Αλεγκρέ με τίτλο L’Arlesienne.

 Σύζυγός της, από το 1955 έως το θάνατό της, υπήρξε ο επίσης ηθοποιός Ραϊμόν Πελεγκρίν, με τον οποίο απέκτησε μία κόρη. Ενώ ο γάμος της με το Ρενιέ (με τον οποίο συζούσε επί 6 έτη σε μία βίλα στο Saint-Jean-Cap-Ferrat είχε προγραμματιστεί, εντούτοις η αδελφή του πρίγκιπα, πριγκίπισσα Αντουανέτα, βαρόνη του Massy, η οποία προσέβλεπε στην απόκτηση του θρόνου του πριγκιπάτου από το γιο της, διέσπειρε κακόβουλες φήμες ότι δήθεν η Πασκάλ δεν μπορούσε να τεκνοποιήσει. Περαιτέρω, το λανθασμένο αποτέλεσμα μίας γυναικολογικής εξέτασης στην οποία υποβλήθηκε η ηθοποιός και το οποίο αποφαινόταν για την στειρότητά της, οδήγησε στην ματαίωση του μυστηρίου. Ζιζέλ Πασκάλ στην IMDb
Έβαν Σπίγκελ

Ο Έβαν Τόμας Σπίγκελ (Evan Thomas Spiegel, 4 Ιουνίου 1990) είναι Αμερικανός επιχειρηματίας. Είναι γνωστότερος ως συνιδρυτής και διευθύνων σύμβουλος της εφαρμογής Snapchat, μαζί με τους Μπόμπι Μέρφι και Ρέγκι Μπράουν, οι οποίοι ήταν και συμφοιτητές του Σπίγκελ στο Πανεπιστήμιο Στάνφορντ. Σύμφωνα με το περιοδικό Forbes, τα κέρδη του Σπίγκελ για το 2017 ανέρχονται στα 3.4 δισεκατομμύρια δολάρια.

 Γεννήθηκε στο Λος Άντζελες και είναι γιος των δικηγόρων Τζον Σπίγκελ & Μελίσα Αν Τόμας. Έχει δύο αδελφές, την Καρολίν και την Λόρεν. Φοίτησε στο ιδιωτικό σχολείο Crossroads School for Arts and Sciences της Σάντα Μόνικα και έπειτα σπούδασε στο Πανεπιστήμιο Στάνφορντ. Επίσης, παρακολούθησε μαθήματα σχεδιασμού στο Otis College of Art and Design ενώ ήταν μαθητής και έχει εργαστεί σε βιοϊατρική εταιρία. Το 2012, ο Σπίγκελ έφυγε από το Πανεπιστήμιο Στάνφορντ για να επικεντρωθεί στο σχεδιασμό του Snapchat πριν πάρει το πτυχίο του. Ενώ μελετούσε το σχεδιασμό του, πρότεινε να γίνει το Snapchat η προπτυχιακή του εργασία για το Πανεπιστήμιο. Έτσι, μαζί με τους συμφοιτητές του, Μπόμπι Μέρφι και Ρέγκι Μπράουν, ίδρυσαν την εφαρμογή και ο Σπίγκελ έγινε διευθύνων σύμβουλος. Το περιοδικό Wall Street Journal, ανέφερε αργότερα ότι ο Σπίγκελ και ο Μέρφι κατέχουν το 70% των δικαιωμάτων ψήφου στην εταιρεία και το 45% των συνολικών μετοχών. Το 2015 ξεκίνησε να βγαίνει με το μοντέλο της Victoria's Secret, Μιράντα Κερ. Οι δυο τους γνωρίστηκαν το 2014, σε ένα δείπνο της εταιρίας Louis Vuitton στη Νέα Υόρκη. Αρραβωνιάστηκαν το 2016 και στις 27 Μαΐου 2017 παντρεύτηκαν στο σπίτι του Σπίγκελ, στο Λος Άντζελες. Έχουν αποκτήσει μαζί έναν γιο, τον Χαρτ (8 Μαΐου 2018), Πολυμέσα σχετικά με το θέμα Evan Spiegel στο Wikimedia Commons
Γουαέλ Ναντέρ αλ Χαλκί

O Γουαέλ Ναντέρ αλ Χαλκί ( αραβικά: وائل نادر الحلقي‎ , γεννηθείς την 4η Φεβρουαρίου 1964) είναι ένας Σύριος πολιτικός που διετέλεσε Πρωθυπουργός της Συρίας την περίοδο 2012 - 2016. Προηγουμένως ήταν Υπουργός Υγείας, τα έτη 2011 - 2012. Ορίστηκε πρωθυπουργός την 9η Αυγούστου 2012.

 Ο Χαλκί γεννήθηκε στην πόλη Τζάσιμ στο Κυβερνείο Νταράα, το 1964, σε μια Σουνιτική Μουσουλμανική οικογένεια. Το 1987 έλαβε πτυχίο Ιατρικής από το Πανεπιστήμιο της Δαμασκού και το 1991 έλαβε μεταπτυχιακό δίπλωμα Μάστερ από το ίδιο πανεπιστήμιο, στη Γυναικολογία και τη Μαιευτική. Ο Χαλκί εργάστηκε ως διευθυντής πρωτοβάθμιας φροντίδας υγείας στο Τζάσιμ την περίοδο 1997-2000, και την περίοδο 2000-2004 διετέλεσε γραμματέας του παραρτήματος του Αραβικού Σοσιαλιστικού Κόμματος Μπάαθ στην Νταράα. Εργάστηκε ως διευθυντής υγείας στη Νταράα, και το 2010 διορίστηκε επικεφαλής των γιατρών της Συρίας. Την 9η Αυγούστου 2012 ορίστηκε πρωθυπουργός της Συρίας από τον πρόεδρο Μπασάρ Ασάντ, αφού ο προκάτοχός του Ριάντ Φάριντ Χιτζαμπ κατέφυγε στην Ιορδανία και δήλωσε την υπακοή του στη Συριακή αντιπολίτευση. Κατά τη διάρκεια της θητείας του, ο Δρ Γουαέλ αλ Χαλκί κατέβαλε μεγάλες προσπάθειες για την καταπολέμηση της τρομοκρατίας. Του έχει απονεμηθεί ο τίτλος: Αρχηγός της Κυβέρνησης στην Καταπολέμηση της Τρομοκρατίας στη Συρία. Επί του παρόντος, εργάζεται στο Ιδιωτικό Πανεπιστήμιο Κασιούν (Αραβικά: جامعة قاسيون الخاصة) ως καθηγητής και Πρόεδρος του Διοικητικού Συμβουλίου. Τον Απρίλιο του 2013, ο Χαλκί επέζησε από μια απόπειρα δολοφονίας με βόμβα αυτοκινήτου στην μπαλαντίγια Μεζέ της Δαμασκού. Έξι άνθρωποι έχασαν τις ζωές τους στην απόπειρα δολοφονίας. Ο Δρ αλ Χαλκί είναι παντρεμένος και έχει τέσσερα παιδιά. Μια κόρη και τρεις γιούς.
Γ.Σ. Μέγας Αλέξανδρος Ξηροποτάμου

Ο Γ.Σ. Μέγας Αλέξανδρος Ξηροποτάμου είναι αθλητικός σύλλογος στον Ξηροπόταμο του νομού Δράμας στην Ελλάδα. Χρώματα του συλλόγου είναι το κυανό και το λευκό. Δραστηριοποιείται στο άθλημα του ποδοσφαίρου. Τα εντός έδρας παιχνίδια της ομάδας διεξάγονται στο Δημοτικό Γήπεδο Ξηροποτάμου.

 Ο «Γυμναστικός Σύλλογος Μέγας Αλέξανδρος Ξηροποτάμου» ιδρύθηκε το 1952. Την περίοδο 1977–78, η ομάδα κατέκτησε τον πρώτο της τίτλο στο θεσμό του Κυπέλλου της Ένωσης Ποδοσφαιρικών Σωματείων Δράμας.Το 2002 προβιβάστηκε στη Δ΄ Εθνική κατηγορία όπου τοποθετήθηκε στον 1ο Όμιλο και στην πρώτη της περίοδο στο πρωτάθλημα, 2002–03, κατέλαβε την 9η θέση. Την επόμενη περίοδο, 2003–04, τερμάτησε στην 11η θέση του βαθμολογικού πίνακα. Την περίοδο 2004–05, η ομάδα δεν κατάφερε να παραμείνει στην κατηγορία καθώς τερμάτησε στη 13η θέση και υποβιβάστηκε στις τοπικές κατηγορίες. Την περίοδο 2016–17, η ομάδα κατέκτησε για πρώτη φορά στην ιστορία της το πρωτάθλημα στην Α΄ Κατηγορία της ΕΠΣ Δράμας, με αποτέλεσμα την άνοδο στη Γ΄ Εθνική κατηγορία. Η ομάδα τοποθετήθηκε στον 1ο Όμιλο του πρωταθλήματος, την περίοδο 2017–18. Δ΄ Εθνική: 2002–03 Δ΄ Εθνική: 2003–04 Δ΄ Εθνική: 2004–05 Γ΄ Εθνική: 2017–18 Α’ Τοπικό: 2018–19 Α’ Τοπικό: 2019–20 Α’ Τοπικό: 2020–21 Α’ Τοπικό: 2021–22 Α’ Τοπικό: 2022–23 Σελίδα στο Transfermarkt
Άνω Περιβόλι Καστοριάς

Το Άνω Περιβόλι είναι οικισμός της τοπικής κοινότητας Καστανοφύτου, της δημοτικής ενότητας (τέως δήμου) Άργους Ορεστικού, του δήμου Άργους Ορεστικού, της περιφερειακής ενότητας (τέως νομού) Καστοριάς, στην περιφέρεια Δυτικής Μακεδονίας, σύμφωνα με το πρόγραμμα Καλλικράτης, καθώς και των μεταβολών που ακολούθησαν αυτό το πρόγραμμα. Πρίν το πρόγραμμα Καλλικράτης και το σχέδιο Καποδίστριας, ανήκε στην επαρχία και νομό Καστοριάς, στο γεωγραφικό διαμέρισμα Μακεδονίας. Μέχρι το 1926 ο οικισμός ονομαζόταν Μαγγέλα.

 Το Άνω Περιβόλι είναι ορεινός οικισμός στο νότιο τμήμα του νομού Καστοριάς, στην περιοχή των Καστανοχωρίων. Βρίσκεται κοντά στα όρια με τον νομό Κοζάνης, πάνω στην επαρχιακή οδό Καστανοφύτου-Άργους Ορεστικού και σε μέσο σταθμικό υψόμετρο 960. Απέχει 30 χλμ. περίπου ΝΔ. της Καστοριάς. Ο οικισμός αναγνωρίστηκε το 1918 ως Μαγγέλα και προσαρτήθηκε στην κοινότητα Οσνίτσανης του νομού Φλωρίνης. Το 1926 μετονομάστηκε σε Άνω Περιβόλι και το 1941 υπήχθη στον νομό Καστοριάς. Με το ΦΕΚ 244Α - 04/12/1997 αποσπάστηκε από την κοινότητα Καστανοφύτου και προσαρτήθηκε στον δήμο Άργους Ορεστικού (πρόγραμμα Καποδίστριας). Με το ΦΕΚ 87Α - 07/06/2010 αποσπάστηκε από τον δήμο Άργους Ορεστικού και προσαρτήθηκε στον δήμο Ορεστίδος ο οποίος, το 2013, μετονομάστηκε σε δήμο Άργους Ορεστικού. Εγκυκλοπαίδεια Πάπυρος Λαρούς Μπριτάνικα, 1992, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1964 (ΠΛ) Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 Google Earth eetaa.gr
Γιανίκ Φερέιρα Καράσκο

Ο Γιανίκ Φερέιρα Καράσκο (Yannick Ferreira Carrasco, 4 Σεπτεμβρίου 1993) είναι Βέλγος ποδοσφαιριστής που αγωνίζεται για την Ατλέτικο Μαδρίτης και την εθνική Βελγίου ως πλάγιος μέσος και αμυντικός.

 Ο Καράσκο πήγε στη Μονακό από την Γκενκ το 2010. Στις 30 Ιουλίου 2012 έκανε το επαγγελματικό του ντεμπούτο. Στις 13 Απριλίου του 2013 σκόραρε και τα δύο τέρματα για την νίκη της ομάδας του με 2-0. Σε 27 παιχνίδια έβαλε 6 γκολ και η Μονακό επέστρεψε στη Λιγκ 1. Στις 10 Ιουλίου 2015, η Ατλέτικο Μαδρίτης πήρε τον Καράσκο για 5 χρόνια με 20 εκ. Στις 18 Οκτωβρίου σκόραρε το πρώτο του γκολ με την Ατλέτικο Μαδρίτης στο 2-0 επί της Ρεαλ Σοσιεδάδ. Στις 28 Μάϊου του 2016 σκόραρε στον τελικό του Τσάμπιονς Λιγκ εναντίον της Ρεάλ Μαδρίτης καθώς η ομάδα του έχασε στα πέναλτυ. Στις 26 Φεβρουαρίου του 2018 μαζί με τον Νικολάς Γαϊτάν πήγαν στην Κίνα για λογαριασμό της Νταλιάν Γιφάνγκ. Ο Καράσκο αγωνίζεται στην Εθνική Βελγίου. Αγωνίστηκε στο Euro 2016 και στο Μουντιάλ 2018.
Πίγκοτς

Το Πιγκότς (αγγλικά: Piggotts‎), γνωστή επίσης και ως Άγιος Μάρκος (St. Mark's) είναι κωμόπολη της Αντίγκουα και Μπαρμπούντα. Ανήκει στο νησί Αντίγκουα και στην ενορία του Αγίου Γεωργίου. Βρίσκεται νότια της Αντίγκουα και Μπαρμπούντα, βόρεια-κεντρικά της Αντίγκουα και νοτιοανατολικά του Αγίου Γεωργίου. Έχει πληθυσμό 1.667 κατοίκων (2008).

 Το Πίγκοτς βρίσκεται νότια της Αντίγκουα και Μπαρμπούντα, βόρεια-κεντρικά της Αντίγκουα και νοτιοανατολικά του Αγίου Γεωργίου. Βρίσκεται ανατολικά της πρωτεύουσας, Σεντ Τζον, πέντε μίλια μακριά από το Διεθνές Αεροδρομιο Β. Κ. Μπερντ και πολύ κοντά στο Στάδιο Σερ Βίβαν Ρίτσαρντς. Βρίσκεται λίγα χιλιόμετρα νότια του Φίτσιζ Κρικ, βορειοανατολικά του Πόττερς Βίλατζ, νοτιοανατολικά της Κασάντα Γκάρντενς και νοτιοδυτικά του Κόλπου του Φίτσιζ Κρικ. Βρίσκεται στην οδό Ολντ Πάρχαμ Ρόουντ. Το τοπικό αεροδρόμιο είναι το Διεθνές Αεροδρόμιο Β. Κ. Μπερντ, το οποίο βρίσκεται σε γεωγραφικές συντεταγμένες 17°08′12″Β 061°47′35″Δ. Βρίσκεται κεντρικά του Αγίου Γεωργίου, βόρεια της Αντίγκουα και νότια της Αντίγκουα και Μπαρμπούντα. Βρίσκεται 8 χλμ. βορειοανατολικά της πρωτεύουσας, Σεντ Τζονς. Το κοντινότερο στάδιο της Πίγκοτς είναι το Στάδιο Σερ Βίβιαν Ρίτσαρντς (Sir Vivian Richards Stadium). Χτίστηκε για το Παγκόσμιο Κήπελο Κρίκετ 2007. Ονομάστηκε έτσι από τον αρχηγό της ομάδας Κρίκετ Δυτικών Ινδιών, Βίβιαν Ρίτσαρντς. Βρίσκεται 10 με 20 λεπτά με αμάξι από την πρωτεύουσα, Σεντ Τζον. Το κτίσιμό του κόστισε 60 Αμερικανικά δολάρια. Ο πρώτος αγώνας έγινε στις 30 Μαΐου 2008 και έπαιξαν οι Δυτικές Ινδίες εναντίον της Αυστραλίας. Ενορίες και ανεξάρτητες περιοχές της Αντίγκουα και Μπαρμπούντα
Φίλιππος του Άνχαλτ-Κέτεν

Ο Φίλιππος, γερμ. Philipp (31 Μαΐου 1468 - 13 Νοεμβρίου 1500) από τον Οίκο των Ασκάνια ήταν πρίγκιπας του Άνχαλτ-Κέτεν (1475-1500) μαζί με τα εξαδέλφια του.

 Ήταν ο μόνος γιος του Αδόλφου ΣΤ¨ πρίγκιπα του Άνχαλτ-Κέτεν και της Ελισάβετ, κόρης του Γκύντερ Β΄ κόμη του Μάνσφελτ. Το 1475 διαδέχθηκε τον πατέρα του ως συγκυβερνήτης (mitherr) του πριγκιπάτου μαζί με τους εξαδέλφους του, αδελφούς Μάγκνους και Αδόλφο Β΄ και τον 2ο εξάδελφό του Βάλντεμαρ ΣΤ΄, σύμφωνα με την πράξη διαδοχής που υπέγραψαν το 1471 οι πατέρες αυτών Αδόλφος Α΄ και Γεώργιος Α΄. Το 1500 απεβίωσε σε ηλικία 32 ετών, άγαμος. Τα εξαδέλφια του έμειναν μόνα στη διακυβέρνηση του Κέτεν. Το 1524 απεβίωσε ο Μάγκνους και το 1526 ο Αδόλφος Β΄, τελευταίος του παλαιού κλάδου του Κέτεν. Το 1508 απεβίωσε ο Βάλντεμαρ ΣΤ΄ και τον διαδέχθηκε ο γιος του Βόλφγκανκ, που συνέχισαν τον κύριο κλάδο. Marek, Miroslav. «Complete Genealogy of the House of Ascania». Genealogy.EU. Αρχειοθετήθηκε από το πρωτότυπο στις 28 Ιανουαρίου 2021. Ανακτήθηκε στις 8 Μαρτίου 2018. August Ludwig Fürst v.Anhalt-Köthen Genealogical database by Herbert Stoyan
Έμβλημα του Μακάου

Το σύγχρονο έμβλημα του Μακάου χρησιμοποιείται από τις 20 Δεκεμβρίου του 1999, όταν το έδαφος αυτό παραδόθηκε στον έλεγχο της Κίνας από την Πορτογαλία. Το έμβλημα σήμερα αναφέρεται επίσημα ως «Τοπικό έμβλημα». Στο έμβλημα ύπάρχουν τα ίδια στοιχεία που υπάρχουν στη σημαία του Μακάο αλλά σε κύκλο. Ο εξωτερικός δακτύλιος έχει χρώμα λευκό και στη λεζάντα αναγράφεται το επίσημο όνομα του Μακάο στην παραδοσιακή κινεζική γραφή : «中華人民共和國澳門特別行政區» και στα πορτογαλικά «Macau».

 Το εθνόσημο που χρησιμοποιούσε η Πορτογαλία ακολουθούσε τους παραδοσιακούς τύπους της Ευρώπης. Είχε ένα χρυσό στέμμα και στο θυρεό είχε εσωτερικά το εθνόσημο της Πορτογαλίας, αλλά και κάστρα με την επιγραφή Cidade do Nome de Deus, de Macau, Não há outra mais Leal (στα πορτογαλικά: «Πόλη στο Όνομα του Θεού, του Μακάο, Δεν υπάρχει καμία άλλη πιο πιστή»). Το εθνόσημο το βαστούσαν δύο άγγελοι που φορούσαν άσπρο μανδύα με μαύρους σταυρούς. Ο ένας άγγελος έχει έναν χρυσό σταυρό πάνω από το κεφάλι τους και ο άλλος μια χρυσή υδρόγειο σφαίρα. Το εθνόσημο αυτό χρησιμοποιούνταν σπάνια. Σημαίες του κόσμου:Μακάου
Ολλανδική Ινδία

Η Ολλανδική Ινδία αποτελούνταν από τους οικισμούς και τους εμπορικούς σταθμούς της Ολλανδικής Εταιρείας Ανατολικής Ινδιών στην ινδική υποήπειρο. Ο ορισμός έχει περισσότερο μια γεωγραφική έννοια, καθώς δεν υπήρξε μία ενιαία πολιτική αρχή για τη διακυβέρνηση της Ολλανδικής Ινδίας. Ο όρος Ολλανδικές Ινδίες, από την άλλη, ανταποκρίνεται στις Ολλανδικές Ανατολικές Ινδίες (σημερινή Ινδονησία) και στις Ολλανδικές Δυτικές Ινδίες (σημερινό Σουρινάμ και Ολλανδικές Αντίλλες). Ωστόσο, η περιοχή της Ολλανδικής Ινδίας διαιρέθηκε από τους Ολλανδούς στις επαρχίες Ολλανδική Κεϋλάνη και Ολλανδικό Κορομαντέλ, στην εντολή Ολλανδικό Μαλαμπάρ και στα διευθυντήρια Ολλανδική Βεγγάλη και Ολλανδικό Σουράτε.

 Η ολλανδική παρουσία στην ινδική υποήπειρο διήρκεσε από το 1605 έως το 1825. Οι έμποροι της Ολλανδικής Εταιρείας Ανατολικής Ινδιών εγκαταστάθηκαν για πρώτη φορά στο Ολλανδικό Κορομαντέλ, κυρίως στο Πουλικάτ, καθώς έψαχναν υφάσματα για ανταλλαγή με τα μπαχαρικά που εμπορεύονταν στις Ανατολικές Ινδίες. Το Ολλανδικό Σουράτε και η Ολλανδική Βεγγάλη ιδρύθηκαν το 1616 και το 1627 αντίστοιχα. Όταν οι Ολλανδοί κατέκτησαν την Κεϋλάνη από τους Πορτογάλους το 1656, απέκτησαν τα πορτογαλικά οχυρά στην ακτή του Μαλαμπάρ πέντε χρόνια αργότερα, καθώς και οι δύο περιοχές ήταν σημαντικές παραγωγοί μπαχαρικών και βοήθησαν ώστε να δημιουργηθεί ένα ολλανδικό μονοπώλιο στις εμπορικές συναλλαγές επί των μπαχαρικών.Εκτός από τα κλωστοϋφαντουργικά προϊόντα, τα αντικείμενα που εμπορεύθηκαν στην Ολλανδική Ινδία περιλάμβαναν πολύτιμους λίθους, βαφές και μετάξι από όλη την Ινδική Χερσόνησο, νίτρο και όπιο από την Ολλανδική Βεγγάλη και πιπέρι από το Ολλανδικό Μαλαμπάρ. Ινδοί σκλάβοι εισήχθησαν στα Νησιά των Μπαχαρικών και στην Αποικία του Ακρωτηρίου της Καλής Ελπίδας. Κατά το δεύτερο μισό του 18ου αιώνα, οι Ολλανδοί έχασαν σταδιακά την επιρροή τους στην περιοχή της ινδικής υποηπείρου. Με τις Επιστολές του Κιου παραχωρήθηκαν όλες οι ολλανδικές ινδικές αποικίες στους Βρετανούς, για να αποτραπεί η κατάκτησή τους από τους Γάλλους. Αν και το Ολλανδικό Κορομαντέλ και η Ολλανδική Βεγγάλη επανήλθαν στην ολλανδική κυριαρχία με την Αγγλο-Ολλανδική Συνθήκη του 1814, επέστρεψαν στη βρετανική κυριαρχία με την Αγγλο-Ολλανδική Συνθήκη του 1824. Σύμφωνα με τους όρους της τελευταίας συνθήκης, όλες οι μεταβιβάσεις ιδιοκτησιών και εγκαταστάσεων επρόκειτο να πραγματοποιηθούν την 1η Μαρτίου 1825. Ως τα μέσα του 1825, έτσι, οι Ολλανδοί είχαν χάσει και τις τελευταίες εμπορικές τους θέσεις στην Ινδία. Την περίοδο κατά την οποία οι Ολλανδοί δραστηριοποιούνταν εμπορικά στην Ινδία, λειτούργησαν διάφορα νομισματοκοπεία. Τα σημαντικότερα βρίσκονταν στο Κοτσί, το Ματσιλιπατνάμ, το Ναγκαπατάμ, το Ποντιτσέρι(τα χρόνια 1693-98) και το Πουλικάτ. Όλα τα νομίσματα διαμορφώθηκαν με βάση την τοπική νομισματική παράδοση και οι επιγραφές τους ήταν στις δραβιδικές γλώσσες.
Yes (Pet Shop Boys)

Το Yes είναι το 10ο στούντιο άλμπουμ του αγγλικού synthpop συγκροτήματος Pet Shop Boys. Κυκλοφόρησε στις 23 Μαρτίου 2009 από την Parlophone. Το άλμπουμ ηχογραφήθηκε το 2008 στα Abbey Road Studios, το στούντιο οπού οι The Beatles και οι Pink Floyd ηχογράφησαν την πλειονότητα των άλμπουμ τους. Παραγωγός ήταν ο Brian Higgins και η ομάδα του Xenomania. Η Xenomania επίσης βοήθησε στον να γραφτούν τρία από τα κομμάτια του άλμπουμ. Ο κιθαρίστας Johnny Marr και ο ενορχηστρωτής εγχόρδων Owen Pallett εμφανίζονται στο άλμπουμ. Το πρώτο single, "Love etc." κυκλοφόρησε στις 16 Μαρτίου.

 Ιαπωνική έκδοση: iTunes : Etc. (επιπλέον CD) : Neil Tennant – φωνή, αρμόνιο, προγραμματισμός(3–5, 7–11, "This Used to Be the Future"), καλλιτεχνική διεύθυνση, σχέδιο Chris Lowe – αρμόνιο, προγραμματισμός, φωνητικά (7, "This Used to Be the Future"), καλλιτεχνική διεύθυνση, σχέδιο Angela Becker – μάνατζερ Dick Beetham – mastering Andy Brown – ενορχήστρωση πνευστών και διεύθυνση ορχήστρας (2), διεύθυνση της London Metropolitan Orchestra (3, 11) Nick Coler – αρμόνιο, προγραμματισμός (3–5, 7, 9–11), κιθάρα(3, 4, 10) Sacha Collisson – αρμόνιο, προγραμματισμός (1, 6), κιθάρα (6, 10) Miranda Cooper – φωνητικά (6) Andy Dudman – μηχανικός της London Metropolitan Orchestra (2, 3, 11) Fred Falke – αρμόνιο, προγραμματισμός (1, 5) Farrow – καλλιτεχνική διεύθυνση, σχέδιο Alex Gardner – φωνητικά (3, 6) Pete Gleadall – αρμόνιο, προγραμματισμός (3–5, 7–9, 11, "This Used to Be the Future") Matt Gray – αρμόνιο, προγραμματισμός (1–3, 6–8, 10, 11) Steve Hamilton – πνευστά (8, 9) Brian Higgins – παραγωγός, αρμόνιο, προγραμματισμός (1, 2, 4, 5), φωνητικά (6) Kieran Jones – αρμόνιο, προγραμματισμός (3, 6–8, 10, 11), κιθάρα (3, 6) Mike Kearsey – πνευστά (8, 9) London Metropolitan Orchestra – πνευστά(2) Jessie Malakouti – φωνητικά (3) Johnny Marr – κιθάρα (3, 4, 7, 9), φυσαρμόνικα (3, 9) Alasdair McLellan – φωτογραφία Philip Oakey – φωνή ("This Used to Be the Future") Owen Pallett – ενορχήστρωση (3, 11) Owen Parker – αρμόνιο, προγραμματισμός (1–3, 9, 10), κιθάρα (1, 3, 4, 9), φωνητικά (3) Mark Parnell – ντραμς (9) Tim Powell – αρμόνιο, προγραμματισμός, φωνητικά (3, 6) Jason Resch – αρμόνιο, προγραμματισμός (3, 6–8, 10, 11), κιθάρα (3, 6–10) Toby Scott – αρμόνιο, προγραμματισμός (10) Cathy Thompson – επικεφαλής της London Metropolitan Orchestra (3, 11) Jeremy Wheatley – μίξινγκ Carla Marie Williams – φωνητικά (3), φωνή (10) Xenomania – παραγωγοί, φωνητικά (1, 9)
Ηλιακή έκλειψη της 16ης Ιουλίου 2186

Θα συμβεί μια έκλειψη Ηλίου στις 16 Ιουλίου του 2186, η οποία θα είναι η μεγαλύτερη ολική έκλειψη σε βάθος πολλών χιλιετιών. Η ολική έκλειψη θα ξεκινήσει πάνω από τα νότια νησιά Γκαλαπάγκος (με διάρκεια 4 λεπτών στο νότιο άκρο του νησιού Española), στην συνέχεια θα εισέλθει στην Νότια Αμερική, περνώντας από το βόρειο άκρο του Ισημερινού, την Κολομβία (διάρκεια 4 λεπτά και 50 δευτερόλεπτα πάνω από τη Μπογκοτά), την κεντρική Βενεζουέλα και την βόρεια Γουιάνα (στα 7 λεπτά και 4 δευτερόλεπτα η διάρκεια της ολικής φάσης βόρεια της πόλης Anna Regina).

 Αυτή θα είναι η μεγαλύτερη σε διάρκεια ολική έκλειψη ηλίου μεταξύ των ετών 4000 π.Χ. και τουλάχιστον 6000 μ.Χ. (10.000 χρόνια), αφού θα διαρκέσει έως και 7 λεπτά και 29 δευτερόλεπτα. Οι παράγοντες που θα κάνουν αυτή την έκλειψη πολύ μεγάλη σε διάρκεια είναι: Η Γη είναι πολύ κοντά στο Αφήλιο (ο πλανήτης θα βρίσκεται στη μεγαλύτερη απόστασή του από τον Ήλιο, κάνοντας τη γωνιακή του διάμετρο σχεδόν όσο το δυνατόν μικρότερη). Αυτό συμβαίνει περίπου στις 6 Ιουλίου κάθε έτους. Η Σελήνη είναι σχεδόν ακριβώς στο περίγειο (δηλαδή σχεδόν στην πλησιέστερη απόστασή της με την Γη, κάνοντας τη γωνιακή της διάμετρο όσο το δυνατόν μεγαλύτερη). Την στιγμή της έκλειψης, η σελήνη θα είναι μόλις 50 λεπτά μετά το περίγειο. Το μέσο της έκλειψης είναι πολύ κοντά στον ισημερινό της Γης, όπου η περιστροφική ταχύτητα της Γης είναι μέγιστη. Το μεσαίο σημείο της έκλειψης είναι κοντά στο υποηλιακό σημείο (το τμήμα της γης που βρίσκεται πλησιέστερα στον Ήλιο, και επομένως επίσης πιο κοντά στη Σελήνη κατά τη διάρκεια μιας έκλειψης). Η μεγαλύτερη ολική έκλειψη στην ιστορία διήρκεσε 7 λεπτά 28 δευτερόλεπτα στις 15 Ιουνίου, του 743 π.Χ. Η μεγαλύτερη ολική έκλειψη που μπορεί να συμβεί θεωρητικά για την 3η χιλιετία μ.Χ. είναι 7 λεπτά και 32 δευτερόλεπτα. NASA Ηλιακή εκλείψεις: 2101 έως 2200 Στοιχεία Besselian NASA googlemap της διαδρομής έκλειψης
Χώρα των βουνών, χώρα στον ποταμό

Το Λαντ ντερ Μπέργκε, Λαντ αμ Στρόμε (Land der Berge, Land am Strome / Χώρα των βουνών, χώρα στον ποταμό) είναι ο εθνικός ύμνος της Αυστρίας.

 1. Land der Berge, Land am Strome, Land der Äcker, Land der Dome, Land der Hämmer, zukunftsreich! Heimat bist du großer Söhne, Volk, begnadet für das Schöne, Vielgerühmtes Österreich2.Heiß umfehdet, wild umstritten, Liegst dem Erdteil du inmitten Einem starken Herzen gleich. Hast seit frühen Ahnentagen Hoher Sendung Last getragen, Vielgeprüftes Österreich :3. Mutig in die neuen Zeiten, Frei und gläubig sieh uns schreiten, Arbeitsfroh und hoffnungsreich. Einig lass in Brüderchören, Vaterland, dir Treue schwören, Vielgeliebtes Österreich : 1. Χώρα των βουνών, χώρα επί του ποταμού, Χώρα των αγρών, χώρα των καθεδρικών, Χώρα των σφυριών, με ελπιδοφόρο μέλλον! Είσαι πατρίδα μεγάλων γιων, Λαός προικισμένος για τις όμορφες τέχνες, Πολυτιμημένη Αυστρία Himnuszok - Ο ύμνος με τραγούδι, στον ιστότοπο "Himnuszok". The Austrian Anthem page of Thomas Jost's Hymn and Flag Site - Ορχηστρικό Ιστότοπος Dr. Peter Diem, Ορχηστρικό Austria στον ιστότοπο National Symbols. Κατάλογος εθνικών ύμνων
Πεντάγεια

Η Πεντάγεια είναι κοινότητα της επαρχίας Λευκωσίας στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.

 Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν. «Pentagiea». www.prio-cyprus-displacement.net. Αρχειοθετήθηκε από το πρωτότυπο στις 12 Οκτωβρίου 2018. Ανακτήθηκε στις 12 Οκτωβρίου 2018.
Ρίγκελ

Ρίγκελ είναι το ιδιαίτερο όνομα του φωτεινότερου αστέρα στον αστερισμό Ωρίωνα, τoυ β Ωρίωνος (beta Orionis, β Ori), που βρίσκεται στα νοτιοδυτικά του αστερισμού. Διακρίνεται εύκολα από την Ελλάδα με γυμνό μάτι τις νύχτες του χειμώνα. Είναι ο έβδομος φωτεινότερος απλανής αστέρας στον γήινο ουρανό.

 Το όνομα αυτό (διεθνώς Rigel) προέρχεται από την αραβική φράση Rijl Jauzah al Yusra, που σημαίνει «το αριστερό πόδι του κεντρικού» ή του γίγαντα, όπως ονόμαζαν τον Ωρίωνα. Το Rigel πρωτοεμφανίζεται στους Αλφόνσειους Πίνακες του 1521: «Lucida que est in pede sinistro. Et est communis ei et aquae: et dicitur Algebar nominatur etiam Rigel». Το Algebar, όπως και η παραφθορά του, Elgebar, απαντάται και μεταγενέστερα ως ποιητική ονομασία. Τα αναφερόμενα «νερά» είναι σε σχέση με τον παρακείμενο αστερισμό Ηριδανό, τον ουράνιο ποταμό. Ο Riccioli παραθέτει το όνομα Regel, ο Schickard το Riglon και ο Chilmead το Rigel Algeuze και το Algibbar. Ο Αλ Σούφι δίνει το παλαιότερα δημοφιλές αραβικό όνομα Rai al Jauzah, δηλαδή «ο καμηλιέρης του Jauzah», του οποίου οι καμήλες ήταν οι αστέρες α, γ, δ και κ Ωρίωνος. Επίσης, το Al Najid, «ο Κατακτητής», που όμως χαρακτήριζε και τους α και γ. Ο Γεώργιος Χρυσοκόκκης του αποδίδει το όνομα Πους διδύμων, ενώ ο Bayer το Kesil, που ήταν η ονομασία των Εβραίων για ολόκληρο τον αστερισμό Ωρίωνα. Στους Νορμανδούς ο Ρίγκελ σημείωνε το ένα από τα μεγάλα δάχτυλα των ποδιών του Orwandil, ενώ το άλλο είχε αποσπασθεί από τον θεό Θωρ όταν είχε νεκρωθεί από κρυοπάγημα και είχε εκτοξευθεί στον βόρειο ουρανό (είναι ο Αλκόρ της Μεγάλης Άρκτου) Οι αστρολόγοι ισχυρίζονταν ότι μεγαλεία και τιμές περίμεναν όσους γεννιόνταν κάτω από την επίδρασή του. Η επιφανειακή θερμοκρασία του Ρίγκελ είναι 11.000 K, ενω η μάζα του εκτιμάται ότι είναι 17 φορές μεγαλύτερη της μάζας του Ήλιου και η διάμετρός του 70 φορές μεγαλύτερη, επομένως ο όγκος του είναι 340 χιλιάδες φορές μεγαλύτερος από τον όγκο του Ήλιου. Το απόλυτο μέγεθος του Ρίγκελ είναι –6,7, που αντιστοιχεί σε βολομετρική λαμπρότητα 66 χιλιάδες φορές μεγαλύτερη από εκείνη του Ήλιου. Επειδή είναι τόσο λαμπρός αστέρας και η περιοχή του έχει μεγάλες ποσότητες διαστρικής ύλης, ο Ρίγκελ φωτίζει αρκετά νέφη σκόνης στη γειτονιά του, δημιουργώντας έτσι νεφελώματα ανακλάσεως. Το πιο αξιοσημείωτο από αυτά είναι το IC 2118, γνωστό με το χαρακτηριστικό όνομα «Κεφάλι της Μάγισσας». Ο Ρίγκελ απομακρύνεται από εμάς με ταχύτητα 20,7 χιλιόμετρα ανά δευτερόλεπτο (74.500 χιλιόμετρα την ώρα). Εξαιτίας της μεγάλης αποστάσεως από τη Γη, εμφανίζει πολύ μικρή ιδία κίνηση, 0,002 δευτερόλεπτα της μοίρας ανά έτος. Ο συνοδός ανακαλύφθηκε το 1831 από τον Φρίντριχ Γκέοργκ Βίλχελμ φον Στρούβε. Η εγγύτητά του με τον κύριο αστέρα, που είναι 500 φορές λαμπρότερος, τον καθιστά δύσκολο στόχο για μικρά τηλεσκόπια. Οι δύο αστέρες μοιράζονται κοινή ιδία κίνηση, οπότε μάλλον αποτελούν διπλό σύστημα, παρότι η μεγάλη μεταξύ τους απόσταση (πάνω από 2.200 AU) καθιστά αδύνατη μέχρι σήμερα την ανίχνευση τροχιακής κινήσεως. Κατάλογος Φωτεινών Αστέρων Περιγραφή του Ρίγκελ Allen, R.H.: Star Names: Their Lore and Meaning, Dover Publ. 1963 (ονομασίες & ιστορία) Κατάλογος αστέρων του Ωρίωνα
Γιούλιαν Μπραντ

Ο Γιούλιαν Μπραντ (Julian Brandt, γεννημένος στις 2 Μαΐου 1996) είναι Γερμανός επαγγελματίας ποδοσφαιριστής ο οποίος αγωνίζεται ως χαφ για λογαριασμό της γερμανικής Μπορούσια Ντόρτμουντ.Ο Μπραντ πραγματοποίησε περισσότερες από 55 συνολικά συμμετοχών με τις νεανικές ηλικιακές κατηγορίες της Εθνικής Γερμανίας, αγωνιζόμενος σε καθεμία ηλικιακή κατηγορία από την U15 έως την U21. Ήταν στέλεχος της ομάδας η οποία κατέκτησε το Ευρωπαϊκό Πρωτάθλημα U19 του 2014.

 Σε νεανική ηλικία, ο Μπραντ αγωνίστηκε με την ομάδα της γενέτειράς του, ΣΚ Μπόργκφελντ, ενώ στην συνέχεια αγωνίστηκε με τα χρώματα της ΦΚ Ομπερνόιλαντ, προτού ενταχθεί στα τμήματα υποδομής της ΦφΛ Βόλφσμπουργκ. Στις 12 Δεκεμβρίου 2013, έγινε γνωστό πως ο Μπραντ εντάχθηκε στην Μπάγερ Λεβερκούζεν στην διάρκεια της χειμερινής μεταγραφικής περιόδου, με την οποία και υπέγραψε το πρώτο του επαγγελματικό συμβόλαιο με διάρκεια έως το 2019. Πραγματοποίησε το επαγγελματικό του ντεμπούτο στις 15 Φεβρουαρίου 2014, σε αναμέτρηση για την Μπουντεσλίγκα με αντίπαλο την Σάλκε 04. Αντικατέστησε τον Σον Χέουνγκ-Μιν στο 82ο λεπτό της εντός έδρας ήττας της ομάδας του με σκορ 1–2. Τρεις ημέρες αργότερα, πραγματοποίησε το ντεμπούτο του στις ευρωπαϊκές διοργανώσεις, εισερχόμενος ως αλλαγή στην πρώτη νοκ-άουτ αναμέτρηση με αντίπαλο την Παρί Σεν Ζερμέν στο ΟΥΕΦΑ Τσάμπιονς Λιγκ. Στις 4 Απριλίου 2014, πέτυχε το πρώτο τέρμα του με τα χρώματα της Μπάγερ Λεβερκούζεν, ισοφαρίζοντας προσωρινά σε 1–1 στην ήττα της ομάδας του με σκορ 1–2 απέναντι στην Αμβούργο ΣΦ. Στις 15 Αυγούστου 2015, ο Μπραντ πέτυχε το νικητήριο τέρμα εισερχόμενος ως αλλαγή στην επικράτηση της Μπάγερ με σκορ 2–1 επί της Χόφενχαϊμ 1899 για την σεζόν 2015-16 της Μπουντεσλίγκα. Μεταξύ τις 20 Μαρτίου και τις 30 Απριλίου 2016, σκόραρε σε έξι συνεχόμενες αναμετρήσεις της Μπουντεσλίγκα, καθιστάμενος ως ο νεαρότερος παίκτης μετά τον Γκερντ Μύλερ που να καταφέρνει το συγκεκριμένο επίτευγμα, σκοράροντας έπειτα από 72 δευτερόλεπτα στην εντός έδρας νίκη της ομάδας με σκορ 2–1 επί της Χέρτα Βερολίνου.Τον Μάιο του 2019 υπέγραψε στην Μπορούσια Ντόρτμουντ για πέντε χρόνια. Στις 17 Μαΐου 2016, ο Μπραντ συμπεριλήφθηκε στην προεπιλογή της Εθνικής Γερμανίας ενόψει του Ευρωπαϊκού Πρωταθλήματος του 2016. Ήταν στέλεχος της ομάδας η οποία έλαβε μέρος στους Θερινούς Ολυμπιακούς Αγώνες του 2016, όπου η Γερμανία κέρδισε το αργυρό μετάλλιο. Επίσης, συμμετείχε στην αποστολή της ομάδας στο Μουντιάλ του 2018. ΓερμανίαΘερινοί Ολυμπιακοί Αγώνες: Αργυρό Μετάλλιο, 2016 Γιούλιαν Μπραντ στο fussballdaten.de (Γερμανικά) Julian Brandt – Επιδόσεις στις διοργανώσεις της UEFA Προφίλ από το kicker (Γερμανικά)
Ρότζερ Γκερέιρο

Ο Ρότζερ Γκερέιρο, η ορθή προφορά είναι Ρόζερ Γκερέιρο: πορτογαλική προφορά ΔΦΑ: [ˈʁoʒeʁ ɡeˈʁejɾu] είναι ένας Βραζιλιάνος και πολιτογραφημένος Πολωνός ποδοσφαιριστής γεννημένος στο Σάο Πάολο στις 25 Μαΐου 1982. Η φυσική θέση του στον αγωνιστικό χώρο, είναι επιτελικός μέσος, αλλά έχει χρησιμοποιηθεί και στα άκρα της επίθεσης και ως αμυντικός χαφ.

 Στις 27 Αυγούστου 2009 ο Γκερέιρο υπέγραψε τετραετές συμβόλαιο με την ΑΕΚ. Τότε, ο Γκερέιρο δήλωσε:«Είμαι πολύ περήφανος που ανήκω σε μια τεράστια ομάδα όπως η ΑΕΚ, πρώτος μου στόχος είναι να κερδίσω έναν τίτλο με την ΑΕΚ η οποία από την τελευταία δεκαετία δεν έχει κερδίσει κάποιον τίτλο ». Ο πρώτος αγώνας του Βραζιλιανοπολωνού με την ΑΕΚ ήταν ενάντια στον Ηρακλή στις 13 Σεπτεμβρίου 2009 . Ο Ρότζερ Γκερέιρο ήταν βασικός με την ΑΕΚ μέχρι να χάσει την εμπιστοσύνη του Ντούσαν Μπάγεβιτς, ο οποίος δεν τον συμπεριλάμβανε σε καμία αποστολή της ομάδας. Στην μεταγραφική περίοδο ο Γκερέιρο ήταν ελεύθερος να φύγει και προτάθηκε σε αρκετές Ευρωπαϊκές ομάδες. Όμως δεν κατέληξαν σε καμία συμφωνία και έτσι ο Γκερέιρο επέστρεψε στην ΑΕΚ ζητώντας συγγνώμη από τον Μπάγεβιτς ο οποίος του έδωσε μια δεύτερη ευκαιρία συμπεριλαμβάνοντας τον στις αποστολές της ομάδας. Ο πρώτος του αγώνας στην περίοδο 2010-11 ήταν η εκτός έδρας νίκη με 4-0 ενάντια στον Άρη . Ο Γκερέιρο πέτυχε το πρώτο του γκολ με την φανέλα της ΑΕΚ απέναντι στον Ατρόμητο δίνοντας έτσι στην ομάδα του την νίκη με 1-0 . Στο τέλος της σεζόν 2012-13, η ΑΕΚ υποβιβάζεται για πρώτη φορά στην ιστορία της και ο ίδιος μένει ελεύθερος αυτόματα. Πολιτογραφήθηκε Πολωνός στις 17 Απριλίου 2008 παίρνοντας έτσι μια θέση στην Εθνική Πολωνίας για το Euro 2008 με προπονητή τον Λέο Μπένακερ. Έκανε το ντεμπούτο του με το Πολωνικό Εθνόσημο στο στήθος στον αγώνα απέναντι στην Αλβανία στις 27 Μαΐου 2008. To πρώτο του γκολ με τα χρώματα της Πολωνία το πέτυχε στο Euro 2008 ενάντια στην Αυστρία στο 30ό λεπτό της αναμέτρησης. Σε αυτόν τον αγώνα ο Γκερέιρο βραβεύθηκε από την UEFA με το βραβείο του MVP. Το γκολ του Γκερέιρο ήταν το πρώτο γκολ για την Πολωνία σε τελική φάση Ευρωπαϊκού Πρωταθλήματος. Τα γκολ του Γκερέιρο με την Πολωνία Λέγκια Βαρσοβίας Πρωτάθλημα Πολωνίας: 2005-06 Σούπερ Καπ Πολωνίας: 2008 Κύπελλο Πολωνίας: 2008ΑΕΚ Κύπελλο Ελλάδας: 2011 Ρότζερ Γκερέιρο (90minut.pl) Το προφίλ του στο transfermarkt.co.uk
326 Ταμάρα

Η Ταμάρα (Tamara) είναι πολύ μεγάλος αλλά σκουρόχρωμος αστεροειδείς της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,36. Ανακαλύφθηκε το 1892 από τον Αυστριακό αστρονόμο Γιόχαν Παλίζα, που παρατηρούσε από τη Βιέννη και της έδωσε το όνομα της βασίλισσας Ταμάρ (βασ. 1184-1213) της Γεωργίας.

 Η μέση διάμετρος της Ταμάρας υπολογίζεται σε 93 χιλιόμετρα, ενώ η μάζα της εκτιμάται σε 842 τρισεκατομμύρια τόνους με μέση πυκνότητα 2 gr/cm³. Ο φασματικός της τύπος είναι C (ανθρακούχος), ενώ το άλβεδό της είναι 0,037. Η Ταμάρα περιστρέφεται γύρω από τον εαυτό της μία φορά κάθε 14 ώρες και 11 λεπτά, μία μάλλον αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 85 ως 90 περίπου βαθμούς Κελσίου κάτω από το μηδέν. Τροχιά από το JPL (Java) / Εφημερίδα
Πριγκίπισσα Ελισάβετ της Ελλάδας

Η Ελισάβετ της Ελλάδας (24 Μαΐου 1904 – 11 Ιανουαρίου 1955) ήταν το δεύτερο παιδί και η δεύτερη κόρη του Νικολάου της Ελλάδας και της Δανίας και της Ελένης Βλαδιμήροβνας, Μεγάλης Δούκισσας της Ρωσίας.

 Η Ελισάβετ γεννήθηκε στις 24 Μαΐου 1904 στο Τατόι, στην Ελλάδα. Η οικογένειά της, της έδωσε το παρωνύμιο «Μαλλιαρή» επειδή ήταν παχιά, με σκούρα καστανά μαλλιά. Η Πριγκίπισσα Ελισάβετ ήταν ιππέας και ζωγράφος. Οι αδελφές της Όλγα και Μαρίνα παντρεύτηκαν μέλη βασιλευόντων δυναστειών. Η Ελισάβετ παντρεύτηκε στις 10 Ιανουαρίου 1934 στο Μόναχο τον Κάρολο-Θεόδωρο κόμη του Τέρρινγκ-Γιέττενμπαχ, γιο της Σοφίας-Αδελαΐδας δούκισσας στη Βαυαρία, και μικρανιψιό της Ελισάβετ της Αυστρίας. Η Ελισάβετ και ο Κάρολος-Θεόδωρος απέκτησαν δύο παιδιά, έξι εγγόνια και δεκαέξι δισέγγονα: Χανς-Βέιτ-Κασπάρ-Νικόλαος, κόμης του Τέρρινγκ-Γιέττενμπαχ (γενν. 1935), νυμφεύτηκε την Πριγκίπισσα Ενριέττα της Αυστρίας, κόρη του Φερδινάνδου Δ΄ μεγάλου δούκα της Τοσκάνης στις 22 Μαρτίου 1964. Έχουν παιδιά: Κλαρίσσα γενν. 1965, παντρεύτηκε τον Τάσσιλο, πρίγκιπα του Ράτιμπορ ουντ Κόρβεϋ. Ιγνάτιος-Μαξιμιλιανός-Κάρολος γενν. 1966, κόμης του Τέρρινγκ-Γιέττενμπαχ. Νυμφεύτηκε τη Ρομπίνια-Βιβιάνα-Τζιάντα Μεστάστι-Γκρανέλλι. Κάρολος-Θεόδωρος-Φερδινάνδος γενν. 1969, κόμης του Τέρρινγκ-Γιέττενμπαχ. Νυμφεύτηκε τη Ναταλία-Αλεξέεβνα Ιβάνοβνα. Ελένη-Μαρίνα-Ελισάβετ κόμισσα του Τέρρινγκ-Γιέττενμπαχ (γενν. 1937), παντρεύτηκε τον Φερδινάνδο των Αψβούργων-Λωρραίνης, αρχιδούκα της Αυστρίας (γιο του Μαξιμιλιανού-Ευγένιου αρχιδούκα της Αυστρίας και ανιψιό του Καρόλου τελευταίου αυτοκράτορα της Αυστρο-Ουγγαρίας) στις 6 Απριλίου 1956. Έχουν παιδιά: Ελισάβετ 1957-1983, παντρεύτηκε τον Τζέιμς Λίτχφηλτ. Σοφία γενν. 1959, παντρεύτηκε τον Μαριάνο Χούγκο, πρίγκιπα του Βίντις-Γκρετς. Μαξιμιλιανός γενν. 1061, αρχιδούκας της Αυστρίας. Νυμφεύτηκε τη Λυδία, κόρη του Ερνέστου Φερδινάνδου, κόμη του Άμπενσμπεργκ ουντ Τράουν.Η Ελισάβετ απεβίωσε από καρκίνο στις 11 Ιανουαρίου 1955 στο Μόναχο, σε ηλικία 50 ετών. 24 Μαΐου 1904 - 10 Ιανουαρίου 1934: Η Βασιλική Υψηλότητα Πριγκίπισσα Ελισάβετ της Ελλάδας και της Δανίας 10 Ιανουαρίου 1934 - 11 Ιανουαρίου 1955: Η Βασιλική Υψηλότητα Πριγκίπισσα Ελισάβετ της Ελλάδας και της Δανίας, Κόμισσα του Τέρρινγκ-ΓιέττενμπαχΤιμητικές διακρίσεις Κυρία Μεγαλόσταυρου του Τάγματος των Αγίων Όλγας και Σοφίας
Άγιος Χαρίτων Αμμοχώστου

Ο Άγιος Χαρίτων είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.

 Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν. «Agios Chariton». www.prio-cyprus-displacement.net. Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 25 Σεπτεμβρίου 2018.
Aeroflot

Η Aeroflot — Russian Airlines (Αεροφλότ — Ρωσικές Αερογραμμές· ρωσικά: Аэрофлот — Российские авиалинии‎), γνωστή απλά ως Aeroflot (Αεροφλότ· ρωσικά: Аэрофлот), είναι η μεγαλύτερη αεροπορική εταιρεία της Ρωσίας και μία από τις παλαιότερες αεροπορικές εταιρείες στον κόσμο. Η κύρια έδρα της είναι το διεθνές αεροδρόμιο της Μόσχας Σερεμέτγιεβο (Международный аэропорт Шереметьево имени А. С. Пушкина). Η Aeroflot είναι μέλος της αεροπορικής συμμαχίας SkyTeam και διαθέτει στόλο περίπου 150 αεροσκαφών. Το 2012 πάνω από 17 εκατομμύρια επιβάτες πέταξαν με τα αεροσκάφη της Aeroflot.

 Η εταιρεία ιδρύθηκε τον Φεβρουάριο του 1923, ενώ ξεκίνησε τη λειτουργία της τον Ιούλιο του ίδιου χρόνου. Το 51% της εταιρείας ανήκει στην Ρωσική Κυβέρνηση (Δεκέμβριος 2013) και το υπόλοιπο σε διασπορά. Είναι μέλος στην αεροπορική συμμαχία SkyTeam από τον Απρίλιο του 2006. Από το 2013 η Aeroflot εκτελεί τακτικά δρομολόγια μεταφοράς επιβατών και εμπορευμάτων από το διεθνές αεροδρόμιο Sheremetyevo σε 129 αεροδρόμια. Η Aeroflot έχει κοινό κωδικό με τις ακόλουθες αεροπορικές εταιρείες: Η Aeroflot διαθέτει τον παρακάτω στόλο (Σεπτέμβριος 2021): Στις 23 Μαρτίου 1994, ένα Airbus A310-300 της Aeroflot (ν.ό. F-OGQS), που εκτελούσε την πτήση 593 από το αεροδρόμιο Σερεμέτγιεβο της Μόσχας προς το αεροδρόμιο Κάι Τακ του Χονγκ Κονγκ, συνετρίβη σε μια οροσειρά της επαρχίας Κεμέροβο της Ρωσίας. Οι πιλότοι επέτρεψαν στον 16χρονο γιο του τρίτου πιλότου της πτήσης να καθίσει στη θέση του κυβερνήτη, κατά παράβαση όλων των σχετικών κανονισμών. Ο 16χρονος απενεργοποίησε, άθελά του, τον αυτόματο πιλότο, κάτι που οι πιλότοι δεν αντιλήφθηκαν, με αποτέλεσμα η κλίση του αεροσκάφος να αυξηθεί σε τέτοιο βαθμό, που το ρύγχος του άρχισε να κινείται προς το έδαφος. Στη συνέχεια, λόγω της λανθασμένης διαχείρισης από πλευράς των πιλότων, ο έλεγχος του αεροσκάφους χάθηκε, με αποτέλεσμα να συντριβεί και να χάσουν τη ζωή τους και οι 75 επιβαίνοντας του αεροσκάφους. Στις 5 Μαΐου 2019, ένα Sukhoi Superjet 100 της Aeroflot (ν.ό. RA-89098), το οποίο εκτελούσε την πτήση εσωτερικού 1492, από Μόσχα προς Μουρμάνσκ, χτυπήθηκε από κεραυνό εν πτήσει, με αποτέλεσμα να παρουσιάσουν βλάβη διάφορα συστήματα του αεροσκάφους. Κατά την αναγκαστική προσγείωση που πραγματοποίησε στο αεροδρόμιο Σερεμέτγιεβο της Μόσχας, το αεροσκάφος συνετρίβη και τυλίχτηκε στις φλόγες, με αποτέλεσμα να καταστραφεί ολοσχερώς και οι 41 από τους 78 επιβαίνοντες να χάσουν τη ζωή τους. http://www.travelplanet24.com/aeroporikes/aeroflot-eisitiria http://www.aeroporika.gr/airlines/index_aeroflot.htm http://travelsales.gr/aeroporiki-su-aeroflot Αρχειοθετήθηκε 2015-02-06 στο Wayback Machine. https://web.archive.org/web/20150116022621/http://www.pamediakopes.gr/cheap-flights/with/su/aeroflot-tickets https://web.archive.org/web/20150208124813/http://www.airtickets.gr/flights-aeroflot http://www.airchampion24.com/el/carriers/aeroflot-russian-airlin-su http://www.whichairline.gr/etaireia/aeroflot Αρχειοθετήθηκε 2016-03-06 στο Wayback Machine.